Vilhjálmur , sem sat í nefndinni , segir að nefndin hefði ekki haft það hlutverk að ákveða hvort stofna ætti þjóðgarð eða ekki , heldur að koma með áherslur og tillögur að útfærslu á miðhálendisþjóðgarði . Hann segir nefndina hafa átt gott samstarf við núverandi nytjaréttar - og haghafa miðhálendis . „ Miðhálendið er í góðum höndum þessara aðila í dag og mikilvægt að vinna næstu skref í fullu samráði og sátt við þá , “ segir hann . Yfirlýsingin í heild sinni : „ Miðhálendi Íslands er víðfeðmt svæði þar sem fjölbreytt starfsemi fer fram á vegum ólíkra hópa samfélagsins sem eiga það sameiginlegt að þykja vænt um hálendið og náttúru þess . Miðhálendið á sér langa sögu sem tengist auðlindanýtingu og byggð í landinu . Skipulag og gagnsætt fyrirkomulag um vernd - og nýtingu er mikilvægt til að fólk og fyrirtæki geti nýtt sér allt það sem hálendið hefur upp á að bjóða á sjálfbæran hátt , hvort sem það er til verðmætasköpunar , afþreyingar eða lýðheilsu . Þverpólitísk nefnd var skipuð til að koma með áherslur og tillögur að útfærslu á miðhálendisþjóðgarði . Nefndin hafði ekki það hlutverk að ákveða hvort stofna ætti þjóðgarð eða ekki . Nefndin hafði mikið og gott samráð við núverandi nytjarréttar - og haghafa miðhálendisins . Miðhálendið er í góðum höndum þessara aðila í dag og mikilvægt að vinna næstu skref í fullu samráði og sátt við þá . Skýrsla nefndarinnar er vel unnin og það er mikilvægt að farið verði eftir efni hennar eigi miðhálendisþjóðgarður að verða að veruleika . Mikilvægt er að atriði sem fram koma í skýrslunni verði uppfyllt , en ljóst er að það kallar á mikinn undirbúning í aðdragandanum að stofnun þjóðgarðsins . Má þar m.a. nefna orkunýtingu , einkaframtak innan þjóðgarðsins og sátt við aðliggjandi sveitarfélög og hagsmunaaðila . Hvað orkunýtingu og orkudreifingu snertir skal það vera að fullu í samræmi við áætlanir Alþingis . Mikilvægt er að þjóðgarðurinn skuli byggður upp á samstarfssamningum um innviði og rekstur þjóðgarðsins , og að slíkar áætlanir liggi fyrir áður en þjóðgarður verði stofnaður . Þá skal leitast við að rekstur þjóðgarðsins verði eins sjálfbær og unnt er , helst að fullu . Þessi sjónarmið eru í samræmi við landsfundarályktanir Sjálfstæðisflokksins en þar segir m.a. : „ Einkaframtakið reynist vel í náttúruvernd og það þarf að nýta frekar . Huga þarf vel að náttúruperlum landsins og heimila gjaldtöku til að vernda og stýra aðgangi ferðamanna að viðkvæmum svæðum og fjármagna viðhald og uppbyggingu . “ Enn fremur segir um miðhálendisþjóðgarð : „ . Nokkur umræða hefur verið um uppbyggingu þjóðgarða á miðhálendi Íslands . Ákvörðun um hana þarf að vera í sátt við aðliggjandi sveitarfélög . Nauðsynlegt að búið sé að finna leið til þess að tryggja nægan raforkuflutning um allt land . “